Două mici proiecte finalizate

Săptămâna aceasta m-am ocupat de două mici proiecte. Am creat două subdomenii, unul pentru proiecte secundare și al doilea pentru pagini tribut.

Proiectele secundare le-am adunat la proiecte.thinkroot.xyz. Nu am pus toate proiectele pe pagină, ci doar pe cele mai importante - sau, mai bine zis, pe cele terminate și testate în ultima vreme. Pe GitHub și GitLab mai am câteva proiecte/scripturi pe care trebuie să le actualizez și să le verific pentru a fi funcționale, după care să le mut pe toate într-un singur loc; în acest moment sunt cam împrăștiate.

Al doilea subdomeniu este tribut.thinkroot.xyz și este un proiect destinat prezentării paginilor tribut pe care le-am creat pentru persoane care au contribuit la tehnologie, la open source, la libertatea internetului etc. În acest moment am creat pagini tribut pentru Aaron Swartz, Terry A. Davis și Ian Murdock. O să mai fac astfel de pagini și pentru alte persoane - dacă aveți sugestii, lăsați un comentariu mai jos.

Acestea sunt proiecte personale și nu sunt proiecte comunitare, așa cum sunt Comunitatea Linux România sau Small Web România, ca să le zic așa, dar oricine dorește poate contribui la aceste proiecte - tot ce trebuie să faceți este să îmi scrieți un e-mail.

Sper să vă placă și să vă fie utile proiectele de care mă ocup.