Cum instalezi Sublime Text în Fedora

Sublime Text este unul dintre cele mai apreciate editoare de text din lume: rapid, minimalist, extensibil și extrem de stabil. Mulți utilizatori Linux îl folosesc pentru programare, editare de fișiere de configurare sau scriere de cod fără distrageri inutile.

Pe Fedora însă, instalarea Sublime Text nu mai este la fel de simplă ca în trecut, mai ales pe versiuni precum Fedora 43. În acest articol explic toate metodele de instalare, ce funcționează, ce nu mai funcționează și ce variantă este recomandată.

Metoda oficială RPM – de ce nu mai merge „out of the box”

Pe site-ul oficial, Sublime Text este oferit ca pachet RPM și cu un depozit dedicat pentru distribuțiile bazate pe RPM (Fedora, RHEL, openSUSE).

În teorie, pașii ar fi:

importarea cheii GPG

adăugarea depozitului

instalarea prin DNF

În practică, pe Fedora 43, lucrurile se opresc aici. Problema reală este că, la instalare, apare eroarea:

package sublime-text-4200-1.x86_64 does not verify: no digest

Aceasta nu este o problemă de configurare locală, ci una de compatibilitate între politicile de securitate Fedora și modul în care este semnat RPM-ul Sublime Text.

Fedora 43 aplică verificări RPM mai stricte și refuză pachetele fără digest valid și nu permite ocolirea verificării prin DNF. Astfel, DNF refuză instalarea, indiferent dacă depozitul este corect sau cheia GPG este importată.

Instalarea forțată a pachetului RPM (funcționează, dar cu avertismente)

Dacă descarci manual pachetul RPM de pe site-ul oficial, îl poți instala folosind direct rpm, forțând ignorarea digestului.

sudo rpm -ivh --nodigest --nofiledigest sublime-text-4200-1.x86_64.rpm

Acest lucru înseamnă că Sublime Text se instalează și funcționează, însă pachetul nu este verificat criptografic complet, iar actualizările automate prin DNF nu vor funcționa.

Această metodă este acceptabilă dacă știi ce faci, accepți update-uri manuale și nu vrei să folosești pachetul Flatpak.

Metoda recomandată pe Fedora: Flatpak (cea mai curată soluție)

Pentru Fedora, Flatpak este varianta corectă și stabilă în acest moment. Instalarea se face folosind comanda următoare:

flatpak install flathub com.sublimetext.three

Astfel, ai câteva avantaje, cum ar fi faptul că nu depinzi de un depozit extern, nu există probleme cu GPG sau digest și beneficiezi de actualizări automate. Sublime Text instalat prin Flatpak este izolat de restul sistemului, are o compatibilitate mai bună cu Wayland și funcționează perfect pe Fedora.

Pentru majoritatea utilizatorilor, aceasta este cea mai bună alegere.

Alternativă: AppImage (portabil, fără instalare)

Dacă vrei ceva rapid și complet independent de sistem:

wget https://download.sublimetext.com/sublime_text_build_4200_x64.AppImage
chmod +x sublime_text_build_4200_x64.AppImage
./sublime_text_build_4200_x64.AppImage

Această variantă nu modifică sistemul, nu necesită drepturi de administrator și nu oferă integrare completă (meniuri, tipuri MIME).

Concluzie

Problemele de instalare ale Sublime Text pe Fedora nu sunt cauzate de Fedora, ci de faptul că pachetul RPM oficial nu respectă complet cerințele de securitate ale versiunilor recente.

Fedora face exact ce trebuie și refuză pachete insuficient verificate.