Folder sau directory?

Dacă utilizați calculatoare cu Windows, este posibil să utilizați termenul folder (dosar). Dar, când treceți la GNU/Linux, veți descoperi că dosarele sunt adesea numite directory (director).

Acest lucru îi poate deruta pe unii utilizatori de GNU/Linux. Ar trebui să-l numiți dosar sau director?

Puteți să le denumiți și dosare, și directoare - cum doriți, pentru că nu există nicio diferență.

Dar, dacă vă întrebați de ce un dosar se numește director în GNU/Linux, iată mai jos câteva explicații.

De ce un dosar se numește director în GNU/Linux?

Înainte de a explica acest lucru, să ne amintim ce este un dosar și ce este un director în lumea reală.

Un dosar poate fi folosit pentru a păstra mai multe fișiere (sau alte elemente) în el. Un director poate fi folosit pentru a menține un index al articolelor, astfel încât să puteți găsi articolele mult mai ușor, acolo unde se află.

Acum, să revenim la director. Termenul a existat chiar înainte de apariția GNU/Linux-ului. Vine din era UNIX, iar GNU/Linux moștenește o mulțime de lucruri de la UNIX - acesta fiind doar unul dintre ele.

Un director nu păstrează cu adevărat fișiere în el. Directorul este un fișier special care știe unde este stocat conținutul unui fișier în memoria de stocare (prin inode).

Astfel, are sens de ce se numește director. Un director păstrează indexul articolelor, nu neapărat articolele în sine. Directoarele din GNU/Linux și UNIX nu păstrează fișierele în interiorul lor. Ele conțin doar informații despre locația fișierelor.

Când sistemele de operare au început să folosească interfețe grafice, unii termeni au fost modificați în consecință, iar directorul/dosarul a fost unul dintre ei.

Ar trebui să-l numiți dosar sau director?

Asta depinde în întregime de voi. Puteți folosi oricare dintre termeni. Cu toate acestea, dacă învățați linia de comandă din GNU/Linux sau o folosiți des, utilizarea termenului director ar putea fi puțin mai utilă.

Există comenzi în GNU/Linux precum mkdir, rmdir etc. Termenul dir oferă un indiciu că aceste comenzi au legătură cu directoarele. În mod similar, multe comenzi GNU/Linux și scripturi bash folosesc indicatorul -d pentru directoare și -f pentru fișiere. Chiar și proprietățile fișierelor din terminal fac distincția între fișiere și dosare (directoare), afișând litera d în fața directoarelor.

Luați acest exemplu, în care există un fișier numit „unele” și un dosar/director numit „ceva”. Observați cum diferite comenzi GNU/Linux fac diferența între un fișier și un director folosind dir sau d.

Toate acestea fac ca folosirea termenului „director” să fie benefică atunci când se utilizează GNU/Linux. Va fi mai ușor pentru subconștientul vostru dacă asociați termenii dir și d cu directorul.

Încă o dată, depinde în întregime de voi dacă doriți să-l numiți dosar (folder) sau director (directory). Oamenii vor înțelege la ce vă referiți.

Articol din perioada 2023–2024, de la crism.ro