Probleme cu Linux - mai mult un răspuns decât un articol

Ca să nu las comentarii la n articole, am decis să scriu acest articol.

În primul rând, am învățat că hardware-ul se cumpără în funcție de Linux, și nu invers. Da, când ai Windows și treci la Linux este un pic mai greu să alegi hardware-ul, dar problemele se pot rezolva.

Am mai învățat că, dacă ultima versiune de driver pentru NVIDIA nu îți merge bine, trebuie instalată o versiune mai veche. Aici este nevoie să faci mai multe teste până când afli care driver este cel potrivit pentru tine.

Am mai învățat că, dacă ai probleme cu o distribuție Linux, trebuie să cauți o distribuție cu care nu ai probleme și să o folosești pe aceea. De exemplu, dacă ai probleme cu CachyOS sau Manjaro, nu trebuie să te încăpățânezi să le folosești; mai sunt și alte distribuții Linux.

Dacă pe un anumit hardware sau laptop merge o anumită distribuție, nu are rost să încerci să folosești alte distribuții care refuză să meargă, doar pe motivul că tu vrei neapărat Fedora.

Am avut un laptop și, dacă mai țin bine minte, era de la Toshiba (nu mai știu modelul), iar pur și simplu Wi-Fi-ul nu mergea pentru că nu exista driver pentru acel model de placă Wi-Fi. Așa că am fost nevoit să folosesc cablul pentru a avea internet pe laptop. Am avut experiențe și cu alte laptopuri pe care anumite distribuții au refuzat să meargă din x motive; am trecut la alte distribuții care au mers fără probleme.

Am câteva modele de laptopuri ThinkPad pe care am instalat antiX Linux, pentru că aceasta a fost distribuția care a mers bine și fără probleme. Concluzia este că trebuie să cauți și să faci experimente până când dai de ceva care merge.

De exemplu, am instalat Pop!_OS 24.04 cu COSMIC Desktop pentru că echipa System76 a spus că este versiunea finală și stabilă a COSMIC Desktop. Nu a mers totul din prima cum trebuie și am fost nevoit să instalez anumite pachete și să actualizez sistemul la zi ca să meargă bine. Modulul de instalare al Pop!_OS are probleme și nu se instalează sistemul dacă utilizatorul vrea să facă partiții; instalarea merge doar dacă se face pe tot spațiul de stocare. Mouse-ul în jocuri face figuri și nu te poți juca jocuri în care ai nevoie de mouse, așa că am renunțat la Pop!_OS și am revenit la Fedora.

Nu pot spune că nu există probleme cu Linux, dar cel puțin eu nu am auzit sau citit despre ele. Nu am dat eu peste ele sau poate am dat peste probleme grave, dar, din păcate, le-am uitat. Până la urmă trebuie să faci un compromis și să folosești ce îți place, indiferent că este Linux sau Windows. Și da, producătorii de hardware, software și servicii oferă mai mult suport pentru Windows decât pentru Linux.

PS:

Cristi chiar m-a făcut curios de acel ThinkBook și Latitude 🙂

Din păcate, pe toate distribuțiile Linux încă ai nevoie de terminal și de comenzi. Când am făcut acele teste cu Fedora și Linux Mint, nu am avut problemele tale, Cristi, încât să văd dacă pot rezolva problema din interfața grafică.

Cu modulul de hibernare am avut și eu probleme pe Fedora și cred că încă există; pur și simplu am dezactivat hibernarea din interfața grafică.

PSS: Sper că nu am uitat nimic din ce am avut de spus 🙂