Experiența mea cu tastaturile Ajazz și QwertyKey

Până anul acesta am avut doar tastaturi ieftine și, cum ar spune mulți, „proaste”, dar își făceau treaba. Niciodată nu m-au atras tastaturile mai scumpe de 100, 150 de lei. Pur și simplu nu le vedeam rostul.

La începutul acestui an am licitat pe un sit o tastatură Ajazz - o firmă chinezească pe care am prins-o la un preț foarte bun. Am dat pe ea aproximativ 100 de lei (rotunjit). În prezent, nu mai am cont pe acel site de licitații. 🙂

Tastatura este AJAZZ AK820, și nu pot spune că este rea, nici nu o pot compara cu Logitech, Razer sau alte branduri renumite, deoarece nu am avut până acum tastaturi din această categorie.

Luna aceasta am cumpărat o tastatură de la QwertyKey, mai exact modelul: QwertyKey Răpirea din Serai Hotswap RGB, împreună cu Deskmat Mousepad QwertyKey Răpirea din Serai. Am cumpărat acest „kit” pentru că mi-a plăcut cum arată în poze.

În realitate arată mult mai bine și este și amuzant când vezi pe birou Răpirea din Serai, titlu care, acum ceva ani, se regăsea pe pereții caselor :)

Comparație între cele două tastaturi

Calitatea plasticului este mai bună la Ajazz decât la QwertyKey.

Ajazz are switch-uri brown și sună mai tare decât cele red de la QwertyKey.

Keycaps-urile QwertyKey sunt mai plăcute la atingere. Cele de la Ajazz sunt dintr-un plastic mai tare - nu se simt rău, dar nu au același confort.

Cablurile ambelor tastaturi sunt de calitate și flexibile, fără impresia că se vor rupe ușor.

Tastatura de la QwertyKey este mult mai ușoară decât cea de la Ajazz.

Și acum partea care interesează pe toată lumea: prețul.
Ajazz am cumpărat-o la mâna a doua, cu aproximativ 100 de lei. În momentul scrierii acestui articol, pe situl oficial costă 48.99 $. Tastatura QwertyKey a costat 279 lei.

Per total, sunt mulțumit de ambele tastaturi. Singurul lucru care nu îmi place la tastatura QwertyKey este faptul că are formatul de 60%, așa că îmi lipsesc tastele F1–F12 și tastele săgeți.
Fără tastele dedicate pentru F-uri mă mai descurc, dar lipsa săgeților se simte cel mai tare.

Articol din data de 25-06-2025